**OLdtimer Rallye Tatry - prekvapenia ...**

 Už úvodný deň, v stredu 19. augusta, si popri prezentácii mohli účastníci grátis prezrieť všetky mikulášske galérie a múzeá. Večer ich príjemne prekvapil – dá sa povedať veľkolepou **garden grill párty**. To, že usporiadatelia sa postarali o plné stoly i plné čaše a zabezpečili skvelú folkovú kapelu, bolo samozrejmosťou. Tým prekvapením, tou nadhodnotou, bol celý kamión exteriérových doplnkov, lampiónov a kvetín, ktoré pre tento večer zabezpečil majiteľ Pálkovej vily – priestoru, kde sa táto párty konala - milé prekvapenie č. 1.

 **I. etapa: Liptovský Mikuláš – Hybe – Východná – Važec – Štrba - Levoča – Vrbov Kežmarok - Spišská Belá - Vyšné Ružbachy** dĺžka trate 137,9 km**.**

Po príhovore konzula Poľskej republiky na Slovensku – J. E. Tadeusza Frackowiaka a duchovného podujatia V. Pavlíka, primátor mesta Liptovský Mikuláš J. Blcháč pozdravil účastníkov a tradičným zazvonením zvonca na štartovacej rampe poslal jednotlivé posádky na trať. Čakala ich cesta folklóru, začínajúca v bývalom kráľovskom meste Hybe, pokračujúca cez obce Východná, Važec a Štrba. Milé prekvapenie č. 2 – na obľúbenom mieste nad Važcom čakal na účastníkov tam tvoriaci známy slovenský maliar Ján Hála (samozrejme jeho imitátor). Šarmantná asistentka podarovala účastníkom jeho diela - žiaľ, len reprodukcie, na rozdávanie originálov nám ešte veľa, veľa chýba, ale aj tak ďakujeme autorovi tejto myšlienky a zároveň mecenášovi . V historickom centre Levoče účastníkov a divákov čakala statická výstava stabilných motorov a traktorov členov Veteran Clubu Liptov, všetci mohli navštíviť Kostol Sv. Jakuba (oltár Majstra Pavla z Levoče). Dvadsaťpäť účastníkov bolo osobitne pozvaných na spoločný obed s Primátora mesta Levoča M. Majerským. Opäť zafungoval scenár a o 15:00 hod sa celá kolóna, za asistencie polície, presunula na námestie do Kežmarku. Komentovanému predstaveniu historických vozidiel na Hlavnom námestí v Kežmarku, okrem veľkého záujmu verejnosti, robila kulisu swingová kapela. Vybraných účastníkov prijala poverená zástupkyňa mesta p. Sylvia Holopová (riaditeľka Hotela Hviezdoslav\*\*\*\* v Kežmarku), ktorá i pohostila všetkých účastníkov sladkým dezertom a lahodnou kávičkou. Návštevou Kežmarského hradu sa veteránisti priblížili k prvej kráľovskej osobe, ktorej vlastne tohtoročná Oldtimer Rallye Tatry bola venovaná. Bola to poľská šľachtičná **Beata z Kościelecka, Łaska**  (dcéra poľského kráľa Zygmunta Jagiellończyka), **prvá tatranská turistka spred 450 rokov.** Na slávnostnej večeri v Kúpeľoch Vyšné Ružbachy bol vzácnym hosťom **Andrzej Zamoyski,** ktorý špeciálne len na túto večeru pricestoval z  Varšavy. Je to priamy potomok Jej kráľovskej výsosti, Princezny Isabelly de Bourbon – španielskej infantky a Jána Kanty Zamoyského. To je tá druhá kráľovská krv, ktorej Oldtimer Rallye Tatry bola venovaná, lebo Kúpele Vyšné Ružbachy za svoju podobu vďačia práve tomuto vznešenému rodu. Prekvapenie č. 3.

 **II. etapa: Vyšné Ružbachy - NESTVILLE PARK - Spišská Belá – Tatranská Lomnica - Starý Smokovec – Štrbské Pleso - Pribylina – Liptovský Hrádok - Liptovský Mikuláš,** dĺžka trate 126,0 km**,** sa „nezmyselne“ vybrala ešte ďalej na východ... A to preto, aby všetci po pár kilometroch zavítali do Nestville parku – na miesto, kde sa vyrába prvá slovenská whisky. Prehliadka ani ochutnávka určite nemali chybu. Prekvapenie č. 4 ale bolo, keď si účastníci mohli v kvasnom tanku privoňať nelichotivú vôňu medziproduktu, z ktorého nakoniec vznikne whisky. Trať potom viedla do parku Kaštieľa Strážky. Žil i pôsobil tu známy slovenský maliar Ladislav Mednyánszky. Prehliadka expozície i histórie kaštieľa zaujala mnoho účastníkov natoľko, že organizátorom dalo veľa námahy, aby celú kolónu posunuli do Tatier. V príjemnom prostredí parku Tatranská Lomnica sa totiž od 12:00 hod začínala populárna a očakávaná **Tatranská Promenáda.** Profesionálneho komentovania sa zhostil známy moderátor J. Mečiar. Historické automobily opäť neostali nič dlžné svojim zvyklostiam, lebo na promenáde usporiadatelia vždy riešia nejaký ten technický problém. V tomto prípade to postihlo automobil Alfa Romeo Pininfarina. Technici svoje úlohy zvládli s prehľadom a už nič nenarúšalo jedinečnú atmosféru tejto etapy. Následná káva v Grandhoteli Praha\*\*\*\* Tatranská Lomnica i obedná prestávka v Grandhoteli Starý Smokovec\*\*\*\* nemala už žiadu absenciu. Cez Pribylinské oškvarkové pagáčiky sa celá kolóna dostala na Wisnerove námestie do Liptovského Hrádku. Osemnásť pozvaných účastníkov si s Primátorom vychutnalo unikátny dezert a kávičku, ostatní si ho vychutnali i bez primátora. Všetci ochotne predstavili svojich miláčikov obyvateľom mesta. Na trati do Liptovského Mikuláša bol ešte pripravený test v dodržaní priemernej rýchlosti 30 km/h, ktorý spôsobil takmer dopravný kolaps na frekventovanej štátnej ceste č. 18. ... no ale kto by to tým krásnym veteránom neodpustil.

 **III. etapa: L. Mikuláš – Jakubovany – Jamník – Závažná Poruba – Jasná - Bobrovník Lipt. Vlachy - GINO PARADISE Bešeňová – Lipt. Mikuláš,** dĺžka trate 114,5 km, potvrdila svoj športový charakter. Po raňajšej výstave pred obchodným centrom RGB Liptov čakalo známe letisko „Jochy“ s jazdou pravidelnosti, približujúcej sa svojimi pravidlami tréningu Formule 1. Prekvapenie č. 5 - usporiadatelia aj štandard Formule 1 potvrdili tým, na každé vozidlo namontovali čip, ktorý automaticky snímal dosiahnuté časy s absolútnou presnosťou. Je takmer pravidlom, že v niektorých účastníkoch na tomto okruhu „buchnú sadze“ a pravidlá jazdy pravidelnosti hodia za hlavu -  ich ideálom sa stane rekord tohto letiska. Tohto roku, aj napriek niekoľkým pokusom, ale nepadol. O to viac zaujala zástavka v Závažnej Porube, v rodisku Milana Rúfusa. Obec pripravila takú občerstvovaciu zástavku (cez tridsať občerstvovacích bodov na trati), že bol vôbec problém posunúť celú kolónu ďalej. Scenár však bolo treba dodržať, lebo čakal Hotel Mikulášska Chata\*\*\* v Jasnej so svojim ovocným bufetom. K  65. výročiu jeho založenia niesli účastníci kyticu uvitú z prekrásnych historických automobilov. Po rozkrojení slávnostnej torty sa potom všetci už ponáhľali do Archeoskanzenu Havránok, **kochať sa** na priehradný múr Liptovskej Mary a užívať si termálnu vodu v GINO PARADISE Bešeňová. Galavečer v Reštaurácii Rotunda spríjemnila mladá talentovaná mikulášska speváčka Barbora Hazuchová, milé a zaujímavé vystúpenie predviedla Pražská detská baletná škola, profesionálne, distingvované a zladené vystúpenie ukázala aj víťazka 1. Superstar – Katarína Koščová. Tradičné šteklivé polnočné vystúpenie prispelo k celkovej atmosfére toho večera. Počas večera sa odovzdávali poháre víťazom športovej časti Oldtimer Rallye Tatry. „Prekvapenie“ č. 5: Opäť sa stal absolútnym víťazom pán Marián Bazala.

 **IV. etapa: Spanilá jazda mestom Liptovský Mikuláš** – náročná na zorganizovanie, začala o 9:30 hod, presne podľa programu. Po jej skončení, zaparkovaní historických vozidiel na Námestí, nasledoval v gotickom Kostole Sv. Mikuláša koncert. Mnohým účastníkom pri skladbe „Aká si mi krásna..“ behali zimomriavky po tele i tisli sa slzy do očí ... A išlo sa do finále , 25 vybraných účastníkov, z celkových 60 historických vozidiel, sa predstavilo na červenom koberci. Absolvovali elektronicky vyhodnocovanú Concours d´ Elegance. Na stupeň víťazov vystúpili víťazi kategórií TOP ELEGANCE a TOP ELEGANCE MODE,  z rúk Primátora mesta si prevzali víťazné poháre a  tradičné „šampanské“ striekalo z tribúny ...

Zvony mikulášskych kostolov oznámili nedeľné poludnie, následne sa rozhúpal aj zvonec na cieľovej rampe **... zazvonil zvonec a rozprávke** ( zvanej OLDTIMER RALLYE TATRY) **je koniec.**

 Text: JP, Foto: PB